Die Pos | Letters | Maande se water gaan verlore
Maande se water gaan verlore
02 March 2018 l Ons lesers skryf... l Views: 82 l 19 days ago
Johan Benadé, via e-pos, skryf:
Ek verwys na die berig oor die moontlike Dag Zero vir Bela-Bela (Dorp kan dieselfde pad as Kaapstad loop) in Die Pos van Vrydag 23 Februarie.
Die kapasiteit van sekere damme is soos volg: die Warmbaddam, 0,6 miljoen m², is tans 42% vol, Roodeplaatdam, 41,2 miljoen m², is tans 100% vol, Rust de Winterdam, 28,2 miljoen m², is tans 77% vol, die Gariepdam, 5 000 miljoen m² en die Vaaldam, 2 600 miljoen m².
Dit is duidelik dat die Warmbaddam minder as 2% van Roodeplaat se kapasiteit het en net meer as 2% van Rust de Winter se kapasiteit. Dit is met ander woorde eintlik maar 'n druppel in die emmer. Die meer as 300 miljoen liter wat in November 2017 gebruik is, verteenwoordig dus meer as die helfte van die kapasiteit van die Warmbaddam.
Dit beteken dat wanneer die dam vol is, het ons net twee maande se water. Verder word Roodeplaat aanhoudend aangevul vanuit die rioolwerke daarnaas, wat natuurlik meer suiwering noodsaak vir menslike gebruik. Rust De Winter bevat waarskynlik net reënwater en sou dus minder suiwering vereis.
Die vraag ontstaan dus waarom Rust De Winter se water nie as 'n (bykomende) bron vir hierdie omgewing aangewend word nie. Dit is ook nader. (Op bl. 15 van Die Pos was 'n advertensie oor vergaderings wat vroeg in Maart gehou gaan word oor die aanwending van Rust de Winterdam. Hopelik neem die plaaslike raadslede hieraan deel.)
In die lig van die toekenning wat reeds ontvang is vir die bou van nog 'n reservoir, kan 'n mens vra of die plasing daarvan reeds bepaal is, hoever die ontwerp al gevorder het en wanneer tenders aangevra sal word, asook hoe lank dit sal neem voordat die netwerke opgerig is en die projek water sal lewer?
'n Kwelvraag moet egter wees dat as daar tans onvoldoende water deur die verskaffers gelewer word, waar sal die water vir 'n bykomende reservoir vandaan kom? Hoekom werk net vier van die sewe boorgate? 'n Waterverlies van 24% is 'n baie onrusbarende toestand. Dit beteken ons verloor drie maande van elke jaar se water. Wat kos dit die belastingbetaler?